Sâmbătă după-amiază, primarul Nicolae Robu, în același timp președinte al PNL Timiș, s-a gândit să-și întrebe fanii dacă votează „săgeata” la europarlamentarele din 26 mai. El a creat astfel sondajul cu numărul 31, care avea următorul text: „Alegerile europarlamentare din 26.05.2019 sunt cruciale pt. România. Pt noi, românii și pt toată lumea democratică aflată cu ochii pe noi, până la urmă important nu e cât au luat partidele de categoriile de mărimea a 2-a, a 3-a etc., ci cine câștigă alegerile. Iar lupta pt primul loc se dă, evident, între PNL și PSD. Așadar, e simplu: dacă nu vrem să mai câștige PSD, trebuie să votăm PNL, nicidecum să dispersăm ici-colo voturile anti-psd. De acord”.

Variantele erau două: „Da, votăm PNL”, respectiv „Nu, nu votăm PNL”.

Reacțiile „urmăritorilor” lui Robu n-au fost însă acelea pe care le aștepta. La 25 de minute de la lansarea sondajului, votaseră 484 de persoane, din care 59% spuseseră că nu votează PNL. La 38 de minute de la inițierea consultării publice, votaseră 691 de oameni, din care 61% spuseseră că nu vor pune ștampila pe liberali. După șase ore, lucrurile tot nu se îndreptaseră: votaseră 4.600 de oameni, iar 67% nu voiau PNL.

Comentariile postate de oameni n-au fost nici ele pe placul primarului Timișoarei. Acesta a început să le răspundă cu un mesaj standard, postând de mai multe ori textul „Am fi fost de mult scăpați de PSD dacă dl Cioloș și alți o mulțime de «oameni noi» – ce glumă, cât tupeu! – n-ar fi guvernat în melanj cu PSD, depășind cu mult eroarea făcută de PNL în proiectul de tristă amintire USL. Dar PNL își recunoaște greșeala, alții fac pe neprihăniții”.

La un moment dat, undeva după miezul nopții, sondajul a dispărut ca prin minune! La fel de adevărat este că postarea lui Robu a fost „trollată” la greu, însă întotdeauna, mai ales în mediul virtual, cine seamănă vânt culege furtună…

Robu nu e la prima „ispravă” de acest gen. În urmă cu un an, senatorul USR Nicu Fălcoi a primit un avertisment de la polițiștii locali pe strada Alba Iulia, unde strângea semnături pentru campania „Fără penali”. Edilul a avut atunci o postare-fluviu în care îi făcea „trotsky-iști” pe cei de la USR și, după peste 700 de comentarii, majoritatea negative, a șters, tot în miez de noapte, textul. E drept că pe acela l-a repus, cu același „succes”. Nicolae Robu a devenit primar al Timișoarei în 2012, pe timpul când PNL făcea „erori” în „proiectul de tristă amintire USL”.

UPDATE. PLUS îi răspunde liderului PNL: „Sunteți cuprins de panică”

Reprezentanții Partidului Libertate, Unitate și Solidaritate îi răspund primarului Nicolae Robu cu privire la sondajul de pe Facebook. Radu Vlădescu, coordonatorul Regional Vest al PLUS, spune că a citit cu mâhnire comentariile de la postarea edilului, în care pune în opoziție PNL cu Alianța 2020 USR PLUS.

„De ceva vreme retorica dumneavoastră este în perfectă contradicție cu susținerea faptului că PSD este adversarul nostru al tuturor. Ceea ce eu sesizez, în schimb, este că dumneavoastră sunteți cuprins de panică, panică provenită din ascensiunea unei forțe politice noi, una care nu a fost părtașă la celebra UNIUNE SOCIAL LIBERALĂ dintre PSD și PNL, printre ai cărei artizani și susținători fervenți ați fost. Această forță respinge hoția generalizată, incompetența și lipsa de etică. Stimate domnule Robu, noi ne-am implicat în politică tocmai pentru că nu am văzut o alternativă reală și credibilă până acum, ne-am săturat să vedem cum opoziția dă mâna cu puterea pentru obiective personale. Da, atât eu cât și colegii mei din PLUS Timiș suntem acei oameni noi de care vă este atâta teamă. Pe bună dreptate trebuie să vă fie teamă pentru că vom arăta că se poate face politică și altfel. Vom arăta că există politică decentă, fără hoție”, transmite reprezentantul PLUS.